钦定古今图书集成/历象汇编/岁功典/第037卷 > 《后汉书》 > 《礼仪志》
## 钦定古今图书集成/历象汇编/岁功典/第037卷 > 《后汉书》 > 《礼仪志》

三月上巳，官民皆絜于东流水上，曰：“洗濯祓，除去宿
垢。”疢为大絜。絜者，言阳气布畅，万物讫出，始絜之矣。

〈注〉谓之禊也。《风俗通》曰：《周礼》，“女巫掌岁时，以祓除疾病。”禊者，絜也。蔡邕曰：“《论语》莫春者，春服既成，冠者五六人，童子六七人，浴乎沂，风乎舞雩，咏而归。”自上及下，古有此礼。今三月上巳，祓禊于水滨，盖出于此。杜笃《祓禊赋》曰：“巫咸之徒，秉火祈福。”则巫祝也。一说云，后汉有郭虞者，三月上巳产二女，二日中并不育，俗以“为大忌。至此月日讳止，家皆于东流水上为祈禳，自洁濯，谓之禊祠”，引流行觞，遂成曲水。《韩诗》曰：“郑国之俗，三月上巳，之溱、洧两水之上，招魂续魄，秉兰草祓除不祥。”《汉书》：“八月祓灞水”，亦斯义也。后之良史，亦据为正。臣昭曰：“郭虞之说，良为虚诞。假有庶民，旬内夭其二女，何足惊彼风俗，称为世忌乎？”杜笃乃称“王侯公主暨于富商，用事伊、雒帷幔。”《元黄本传》：大将军梁商亦歌泣于

雒，禊也。自魏不复用“三日水宴” 者焉。